Forslag til RÅDETS BESLUTNING om bemyndigelse af Portugal til at anvende en foranstaltning, der fraviger artikel 21, stk. 1, litra a), og artikel 22 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

Ved brev, der blev registreret i Kommissionens Generalsekretariat den 19. februar 2004, anmodede Portugal på grundlag af artikel 27 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] (i det følgende benævnt sjette direktiv) om bemyndigelse til at anvende en fravigende foranstaltning for dørsalgssektoren.

[1] EFT L 145 af 13.6.1977, s. 1. Direktivet er senest ændret ved direktiv 2004/15/EF (EUT L 52 af 21.2.2004, s. 61).

I overensstemmelse med nævnte artikel 27, stk. 2, i den form, der fremgår af Rådets direktiv 2004/7/EF af 20. januar 2004 [2], blev de øvrige medlemsstater underrettet om denne anmodning ved brev af 26.3.2004, og Portugal fik den 30.3.2004 meddelelse om, at Kommissionen er i besiddelse af alle de oplysninger, den har brug for til at kunne vurdere og behandle sagen.

[2] EUT L 27 af 30.01.2004, s. 44.

Den særordning, som Portugal har forelagt Kommissionen, indeholder følgende elementer:

- Visse virksomheder skal have mulighed for at anmode skatte- og afgiftsmyndighederne om at kunne betale den moms, som skal pålægges den endelige salgspris for deres varer, i stedet for de direkte videreforhandlere af disse varer, hvis nedennævnte betingelser er opfyldt:

1. disse virksomheders samlede omsætning hidrører fra dørsalg udført af forhandlere i eget navn og for egen regning

2. der er på forhånd udarbejdet prislister for alle deres varer for salg til de endelige forbrugere, og disse prislister respekteres.

- Den foreslåede ordning forudsætter, at der er tale om to på hinanden følgende overdragelser af varer: fra salgsvirksomheden til videreforhandlerne i første omgang; fra sidstnævnte til forbrugerne i anden omgang.

- De virksomheder, der opfylder de ovennævnte betingelser, og som får tilladelse til at anvende den fravigende ordning, skal indbetale afgiften til statskassen på grundlag af den detailsalgspris, der er fastsat på forhånd og fremgår af listerne.

- Dørsalgsforhandlerne vil ikke længere være betalingspligtige for momsen på de leveringer, de foretager, og kan dermed heller ikke fradrage den indbetalte moms.

Ifølge anmodningen fra Portugal har denne ordning til formål at forenkle afgiftsopkrævningen for de mange dørsalgsforhandlere, som hverken har de organisatoriske evner eller strukturer, der skal til for at kunne opfylde de forskellige forpligtelser, de har som følge af deres momspligt, og hvor de særlige vilkår for deres virksomhed øger risikoen for at skade de fiskale indtægter. Ifølge anmodningen vil de foreslåede foranstaltninger endvidere have den fordel, at de sikrer en bedre kontrol af momsen i denne sektor.

Den af Portugal foreslåede ordning har allerede været genstand for en tidligere beslutning fra Rådet, beslutning 1999/82/EF af 18. januar 1999 [3], som har været i kraft fra den 1. januar 1999 til den 31. december 2000. Portugal mener, at de begrundelser, der lå til grund for denne beslutning om fravigelse, stadig er gældende i dag og dermed berettiger til nærværende anmodning.

[3] EFT L 27 af 02.02.1999, s. 27.

Kommissionen er af den opfattelse, at det, at momsen betales af den virksomhed, der leverer varerne til dørsalgsforhandlerne på grundlag af salgsprisen til de endelige forbrugere, udgør en forenkling af afgiftsordningen for dørsalgssektoren, for så vidt som denne sektor er karakteriseret ved, at der er et stort antal små forhandlere, hvis midler og organisatoriske struktur ikke sætter dem i stand til at opfylde de pågældende forpligtelser.

I betragtning af hvor mange videreforhandlere der er og hvor lille deres virksomhed er, vil denne fravigende ordning desuden kunne gøre det lettere at kontrollere sektoren, hvilket ellers ville være vanskeligt.

Kommissionen mener, at skatte- og afgiftsmyndighederne bør indføre et system med forhåndstilladelse for at sikre en effektiv kontrol af den pågældende sektor.

Kommissionen er således af den opfattelse, at de begrundelser, som berettigede til, at indrømme den tidligere fravigelse, fortsat er gældende.

Derfor mener Kommissionen, at nærværende fravigelse opfylder de betingelser, der er fastsat i artikel 27 i sjette direktiv.

Den pågældende ordning er en fravigelse af artikel 21, stk. 1, litra a), for så vidt som det er grossisten, der betragtes om betalingspligtig for afgiften med hensyn til de leveringer, dørsalgsforhandlerne foretager til de endelige forbrugere.

Følgelig er det grossistvirksomhederne, som oplysningspligt, fakturering, betaling osv. for disse leveringer påhviler. De dørsalgsforhandlere, som gør deres indkøb hos sidstnævnte, er dermed som en fravigelse af artikel 22 fritaget for selv samme forpligtelser i forbindelse med leveringen af deres varer til de endelige forbrugere.

Endelig bør bemyndigelsen begrænses tidsmæssigt indtil den 31. december 2008, således at det på det tidspunkt kan blive evalueret, hvor effektiv foranstaltningen har været.

Forslag til RÅDETS BESLUTNING om bemyndigelse af Portugal til at anvende en foranstaltning, der fraviger artikel 21, stk. 1, litra a), og artikel 22 i Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter (Kun den portugisiske udgave er autentisk)

RÅDET FOR DEN EUROPÆISKE UNION HAR -

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [4], særlig artikel 27, stk. 1,

[4] EFT L 145 af 13.6.1977, s. 1. Direktivet er senest ændret ved direktiv 2004/15/EF (EUT L 52 af 21.2.2004, s. 61).

under henvisning til forslag fra Kommissionen [5], og

[5] EUT C [...] af [...], s. [...].

ud fra følgende betragtninger:

(1) Ved brev, der blev registreret i Kommissionens Generalsekretariat den 19. februar 2004, anmodede Portugal om bemyndigelse til at anvende en fravigende foranstaltning for dørsalgssektoren.

(2) De øvrige medlemsstater blev underrettet om denne anmodning den 26. marts 2004.

(3) Portugal blev den 30. marts 2004 underrettet om, at Kommissionen er i besiddelse af alle de oplysninger, den har brug for til at kunne vurdere og behandle sagen.

(4) Den særlige foranstaltning har til formål at tillade visse virksomheder i dørsalgssektoren at betale momsen for de solgte varer i stedet for de til virksomheden knyttede dørsalgsforhandlere, forudsat at virksomhedens samlede omsætning hidrører fra dørsalg udført af dørsalgsforhandlere i eget navn og for egen regning, og at der er udarbejdet prislister for alle deres varer for salg til de endelige forbrugere, og at disse prislister respekteres.

(5) Den fravigende ordning er begrænset til de tilfælde, hvor virksomheden sælger sine varer direkte til dørsalgsforhandlerne, og disse videresælger dem direkte til de endelige forbruger.

(6) De virksomheder, der opfylder ovennævnte betingelser, og som på forhånd har opnået tilladelse fra skatte- og afgiftsmyndighederne, indbetaler momsen til statskassen på grundlag af den detailpris, der er fastsat på forhånd.

(7) De pågældende dørsalgsforhandlere skal dermed ikke mere betale afgiften på deres salg og har derfor heller ingen fradragsret.

(8) Nærværende ordning er en fravigelse af artikel 21, stk. 1, litra a), for så vidt som det er grossisten, der betragtes som betalingspligtig for afgiften med hensyn til de leveringer, som dørsalgsforhandlerne foretager til de endelige forbrugere.

(9) Oplysningspligt, fakturering, betaling osv. for disse leveringer påhviler dermed grossistvirksomhederne. De dørsalgsforhandlere, som gør deres indkøb hos sidstnævnte, er dermed som en fravigelse af artikel 22 fritaget for selv samme forpligtelser i forbindelse med leveringen af deres varer til de endelige forbrugere.

(10) Den pågældende ordning har allerede været genstand for en tidligere bemyndigelse til Portugal ved Rådets beslutning 1999/82/EF af 18. januar 1999, som har været anvendt fra den 1. januar 1999 til den 31. december 2000.

(11) Kommissionen mener, at nærværende fravigelse opfylder de betingelser, der er fastsat i artikel 27 i sjette direktiv.

(12) Fravigelsen bør bemyndiges indtil den 31. december 2008.

(13) Den fravigende foranstaltning ændrer ikke på det momsbeløb, der opkræves i det endelige forbrugsled, og har ingen negativ indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Den Portugisiske Republik bemyndiges til indtil den 31. december 2008 at anvende en særlig afgiftsordning for dørsalgssektoren, som fraviger Rådets sjette direktiv 77/388/EØF af 17. maj 1977.

Virksomheder, hvis samlede omsætning hidrører fra dørsalg udført af dørsalgsforhandlere i eget navn og for egen regning, kan anmode myndighederne om tilladelse til at anvende bestemmelserne i artikel 2 og 3, forudsat at følgende betingelser er opfyldt:

- alle de varer, der sælges af virksomheden, er anført på en i forvejen opstillet liste over de priser, der anvendes i det endelige forbrugsled

- virksomheden sælger sine varer direkte til dørsalgsforhandlere, som derpå sælger dem direkte til de endelige forbrugere.

Artikel 2

De virksomheder, som får tilladelse til at anvende nærværende fravigende ordning, er som en fravigelse af artikel 21, stk. 1, litra a), i sjette direktiv 77/388/EØF betalingspligtige for afgiften på leveringer, der foretages af deres dørsalgsforhandlere til de endelige forbrugere.

Artikel 3

De dørsalgsforhandlere, som gør deres indkøb hos virksomheder, der har fået tilladelse til at anvende nærværende fravigende ordning, fritages fra forpligtelserne i henhold til artikel 22 i sjette direktiv 77/388/EØF for så vidt angår leveringer af deres varer til de endelige forbrugere.

Artikel 4

Denne beslutning er rettet til Den Portugisiske Republik.

Udfærdiget i Bruxelles, den

På Rådets vegne

Formand